Ɔhaw pii na mbofra a wɔnenam kurow mu basabasa hyia wɔ hɔn asetsena mu. Ɔtɔfa bi a nna mbofra yi yɛ mbɔmbɔr. Sɛ yeyi dza wobedzi na mpo bea a wɔbɛda fi hɔ a, pii na wɔkɔ mu a obiara nnka bi mma hɔn. Ɔhaw a mbofra yi kɔ mu no bi na odzidzi do yi:
Odzi kan, mpɛn pii no mbofra yi taa kɔtɔ anyɛnko bɔn nsamu a wɔkyerɛ hɔn suban bi tse dɛ ewisɛm, nsanom, ndubabɔn no nnomee na pii a ɔkeka ho.
Otsia bio, mbofra yinom mu bi tum hyia nkwanhyia wɔ kurow mu wɔ hɔn daadaa dwumadzi mu aber biara. Edziban a wodzi no kurow mu no pii noara na ɔnnyɛ do dɛm ntsi ɔtwetwe yarba bi tse dɛ bun, ayamutue na afefe yarba na yarba ahorow pii. Binom mpo tum fa mu hwer hɔn nkwa ɔnam dɛ wonyi obiara a ɔhwɛ no ntsi.
Bio, mprewa nyinsen so yɛ nsunsuando kor a ɔba mbofra yi do tsitsiriw nye mbasiafo no. Ɔkɔm, yaw na suro a wɔfa mu wɔ paado no ma ɔyɛ a nna wɔdze hɔn werɛ akɛhyɛ mbanyimfo mu. Hɔn mu dodowara noara na mbanyimfo daadaa hɔn nye hɔn da ɔnam mboa a wɔdze bɔboa hɔn ntsi. Iyi bowie ekyir no na wɔahyɛ mbofra yi nyinsen dze asɛɛ hɔn daakye.
Mbofra yi mu faa noara hwer hɔn daakye wɔ dɛm tsebea yi mu. Binom yɛ mbofra a wonyim adze araa yie a nkyɛ daakye yi mbofra no botum ayɛ biribi papa bi dze ama ɔman no so hɔn tsebea no mma hɔn enyidoadzehu mmba mu. Iyi yɛ awerɛhowsɛm dze ma hɛn dɛ ɔman.
Kwan bɛn na yebotum afa do esiw dɛm ɔhaw yi ano
Mbofra a yehu dɛ wɔnenam basabasa wɔ kurow mu no yɛ adze onntwa yie na ɔyɛ haw a ɔrokotsia ɔman no ne daakye. Aban, ebusua na ankorankor nyinara wɔ ho asodzi dɛ wɔbɔboa ma yeetu dɛm ɔhaw yi ase ma mbofra etum enya daakye papa.
Odzi kan nye dɛ awofo bɔbɔ mbɔdzen ayɛ hɔn afamu dze dɛ awofo papa. Otwar dɛ awofo yi bɔhwɛ atsetse mbofra yi yie,a hwɛ hɔn edzidzisɛm na ntarhyɛ na mpo hɔn nwomasua ho nsɛm yie. Sɛ yeyi iyi fi hɔ a, otwar dɛ awofo kyerɛ hɔn mbofra ɔdɔ na tsema na wɔdze ntsetsee papa bɛka ho ama mbofra yi enya ahomka na pɛ bi dze atsena fie. Sɛ awofo yɛ dɛm ma hɔn mba a, yennkohu bio dɛ mbofra nenam basabasa wɔ kurow mu.
Sɛ yebotum eyi dɛm ɔhaw yi efi hɔ a, ohia dɛ akyerɛkyerɛfo, asɔr mpanyimfo , ahemfo na ankorankor edwumayɛfo dze hɔn bɛgye mu akyerɛkyerɛ mbofra ma wohu hia a ohia dɛ wɔbɔbɔ mbɔdzen akɔ skuul na wonnkedzi hɔn mfɛfo ekyir nnkɔnantsenantsew kurow mu basabasa. Otwar dɛ yɛkyerɛkyerɛ mbofra yi nwomasua ho mfaso na boa a ɔbɔboa hɔn daakye.Sɛ nkyerɛkyerɛ no kɔ hɔn mu yie a, wɔnnkɔkɔ akɛnantsewtsew basabasa.
Adze kor a no so bɔboa ma dɛm tsebea yi asesa wɔ ɔman Ghana mu nye dɛ aban bɔhwe dze ne nan esi famu dze nhyehyɛɛ egu kwan do etu mbofra a wogu kurow mu a wonndzi dwuma biara efi hɔ dze hɔn akɔ hɔn efiefie. Dza hɔn awofo efi mu so a wonnyi ɔhwɛfo no, aban botum ayɛ nhyehyɛɛ dze hɔn ekogu bea a aban no gye dɛ mbofra a wɔwɔ dɛm tsebea yi mu no bi wɔ na ɔahyɛ ama hɔn nwomasua a daakye ɔman no benya ho mfaso pa. Aban botum ahyehyɛ mbra ato hɔ a sɛ baatan bi gyaa ne ba ma wohu no kurow dɛ ɔnenam hɔ gyan a mbra no bɛma wo kwan ma ɔakyer no abɔ no kaw na ayɛ nhwɛdo na afotu ama abaatan binom so. Megyedzi dɛ iyi so bɔboa
Otwa tun, ɔsɛ dɛ ankorankor edwumayɛfo so boa ma aban ma woyi dɛm bofra yi yɛ hɔn mboa a daakye dɛm mbofra yi nnkɔtwe itur dze egyinagyina kwan do ahaw nkorɔfo dze suro abɛhyɛ nkorɔfo mu.
Sɛ yɛpɛ hɛn mbofra, hɛn nuanom, nananom na nwɔfasefo hɔn daakye a, nna ɔsɛ dɛ obiara dze no gye mu ma yɛbɔ mbofra yi hɔn daakye ho ban amma wɔansɛɛ daakye.
